州宅牡丹盛開蒙剪欄中奇品見贈仍屬爲短歌於席上
作者：韋驤
朝代：宋

paragraphs: 永陽州宅如仙隱，花藥妝春有畦畛。
牡丹開處綵爲欄，翠幕障風怯風緊。
日高花醒一開筵，酒琖照花花自哂。
東君不負禁林人，猛放滂葩肆鉤引。
莫教狂雨妬清歡，狂雨來時似秋槿。
主人愛客令翦送，一朵綵雲離玉笋。
飲量恨非千丈陂，欲吸百嘲還噪吻。
殷勤厚意不可酬，謾作短歌羞不敏。